Nine One Coffee อีกหนึ่งร้านกาแฟคุณภาพดี ในย่านนิมมานฯ  ที่เรียบๆ ชิลล์ ไม่อิงกระแส  แม้จะยังไม่เป็นที่รู้จักในวงกว้าง  แต่ถ้าได้มาแล้วจะติดใจ  .. (ขนาดรีวิวในวงในยังไม่มีปรากฎ สำหรับสาขานี้) 
จริงๆ แล้ว Nine-One มีร้านอยู่ที่บริเวณน้ำพุร้อนแม่ขะจาน  เส้นทางไปเชียงราย  ซึ่งหลายคนรู้จักดี 

ด้วยเหตุผลที่จั่วหัวมาตั้งแต่ต้น  ..และการให้ 5 ดาวสำหรับผม คงไม่เกินจริง หรือเชียร์ออกนอกหน้า  เพราะชื่อของ Nine-One ในวงการกาแฟนั้น ถือว่าอยู่ในระดับหัวแถว   ด้วยฝีมือของ "พี่วัล"  ผู้เป็นเจ้าของไร่กาแฟ ที่เอาใจใส่ทุกขั้นตอนของการทำกาแฟ  จนกลายเป็นกาแฟในแก้วส่งถึงมือลูกค้า

ผมมาตั้งแต่ร้านเปิดคือ 8.30 น. ตอนเช้าๆ ร้านต่างๆ บนถนนนิมมานจะค่อนข้างเงียบ ..รวมถึงร้านนี้ด้วย  เหมาะมากกับบรรยากาศของการดื่มกาแฟในตอนเช้า   ก้าวเข้าร้านมา ก็ได้ยินเสียงเพลงเพราะๆ สบายๆ ที่ทำให้รู้สึกผ่อนคลาย ไม่เร่งเร้า  ... พร้อมคำกล่าวทักทายของ "น้องน้ำผึ้ง"  บาริสต้ามือหนึ่งประจำร้าน ซึ่งส่วนตัวผมรู้จักน้องเขาอยู่แล้ว   เป็นบาริสต้าที่มีรอยยิ้มและบุคลิกน่ารัก  เป็นกันเอง    ไม่ใช่ว่าจะน่ารักอย่างเดียว ฝีมือในการชงกาแฟก็ยังถือว่าเก่งกาจ ในระดับที่ผ่านเวลาประกวดบาริสต้ามาแล้ว

มาวันนี้ .. ผมเลยไม่ต้องดูเมนูใดๆ  ขอให้น้องน้ำผึ้งจัดให้   เพราะเมนูในร้านก็มีตามมาตรฐานทั่วไป แต่ก็มีความหลากหลายและพิเศษบ้างในหลายรายการ   ซึ่งหากเป็นเซียนกาแฟเห็นเมนูคงเข้าใจ แต่หากเป็นคนทั่วไปอาจจะงงเล็กน้อย หรือสั่งไม่ถูก  .. แต่ไม่ยากครับ พูดคุยสอบถามบาริสต้าได้เลย  

เมนูแรกสำหรับเช้านี้ ..เริ่มเติมความสดชื่นด้วยน้ำผลไม้คั้นสด  รสหวาน อมเปรี้ยวนิดๆ ดื่มแล้วสดชื่นขึ้นมาทันที   .. หลังจากนั้นก็เดินเล่นในร้าน ถ่ายรูปไป คุยไป  ดูน้องเขาทำกาแฟให้ลูกค้าท่านอื่นๆ  และทำอาหารเช้าจานพิเศษให้ผมทาน  

"แซนวิชชีส+ไข่คน+สลัดผัก ราดด้วยบัลซามิก"  อาหารจานนี้ไม่มีอยู่ในเมนู  แต่ "น้ำผึ้งจัดให้" อารมณ์ประมาณน้องทำให้พี่ทาน  เพราะช่วงเช้าๆ บางทีลูกค้ายังไม่ได้ทานอาหารมา  ทางร้านก็จะมีเมนูพิเศษแบบนี้ ให้ได้อิ่มท้องกัน   เป็นเมนูง่ายๆ  แต่ได้คุณค่าและอิ่มในมื้อเช้า   

มาร้านกาแฟ แล้วไม่ได้ดื่มกาแฟก็กระไรอยู่   .. ที่สำคัญเป็นเมนูพิเศษอีกแล้ว  "Seasonal Fruits Black Coffee" หรือกาแฟดำ(เย็น)  ในสไตล์อเมริกาโน่  แต่ชงโดยวิธี Aeropress  แล้วนำมาผสมกับน้ำผึ้งและผลไม้ตามฤดูกาล  ซึ่งวันนี้เป็น ส้ม   ... กาแฟแก้วนี้ดื่มง่าย มีรสและกลิ่นหอมจากส้มและน้ำผึ้งแท้  ให้รสชาติซับซ้อนและมีชีวิตชีวามากกว่าการดื่มอเมริกาโน่เย็นแบบเดิมๆ  ..  ติดใจจริงๆ

ด้วยความที่ร้านนี้ใช้เมล็ดกาแฟของตัวเอง จึงมีเมล็ดหลายชนิดให้เลือกชิม  ที่สำคัญเขาปลูกแบบออแกนิค ไม่ใช้สารเคมี   .. ผ่านเครื่องชงคุณภาพระดับโลก(ตัวละหลายแสนบาทเลยนะนั่น) แถมบาริสต้าใส่ใจกับรายละเอียดการชงมากๆ   จึงทำให้ผมเองไม่รู้สึกว่ากาแฟที่นี่ราคาสูง   กาแฟร้อน 65-70 บาท กาแฟเย็น 75-85 บาท  .. Aeropress 100 บาท   นอกจากนั้นยังมีกาแฟดริป และกาแฟที่ชงแบบไซฟ่อนอีกด้วย 

ในร้านมีมุมให้เลือกนั่งหลายมุม  ซึ่งในโซนห้องแอร์ ส่วนใหญ่จะเป็นบาร์  สามารถนั่งทำงานได้  มีปลั๊กไฟบริการฟรีทั่วทุกจุด มี wifi ฟรี  จะนั่งทำงาน นั่งนานๆ ทางร้านก็ไม่ซีเรียสครับ   หรือถ้ามาหลายคนก็มีโต๊ะใหญ่ นั่งได้เป็นกลุ่ม   หรือจะนั่งโซนด้านนอกก็ได้   ซึ่งในอนาคตก็จะมีการปรับปรุงและเพิ่มเติมพื้นที่การใช้งานเพื่อรองรับลูกค้าได้มากและหลากหลายขึ้น

ที่รีวิวมาทั้งหมดนี้คงไม่มีอะไรเกินจริง  นอกจากรสชาติที่คงต้องพิสูจน์เอาเอง หรือชอบใครชอบมันล่ะครับ เป็นอีกร้านหนึ่งที่ผมอยากแนะนำ .. โดยเฉพาะคนที่ต้องการความแปลกใหม่ หรือเรียนรู้ เปิดโลกกาแฟ  หรือแม้กระทั่งหาที่นั่งอ่านหนังสือ นั่งทำงานแบบสบายๆ  .. Nine One Coffee  คือคำตอบครับ

พิกัดหาไม่ยาก  ..เลี้ยวเข้าถ.นิมมานฯ ซอย 11 ประมาณ 50 เมตร ร้านจะอยู่ขวามือ  จอดรถในซอยได้ตามวันคู่และวันคี่เลยครับ  หรือหากจะเข้าจากซอยนิมมาน 13 ก็ได้ ร้านจะอยู่ซ้ายมือ  ในโครงการ Jiravasa

